b'\n_START_ARTICLE_\nBazni predor Gotthard\n_START_SECTION_\nOpis\n_START_PARAGRAPH_\nPot \xc4\x8dez prelaz Gotthard (oziroma skozi predore) je eden najpomembnej\xc5\xa1ih prehodov \xc4\x8dez Alpe na osi sever - jug. Promet se je od leta 1980 pove\xc4\x8dal za ve\xc4\x8d kot desetkrat, zato so bili obstoje\xc4\x8di predori na meji svojih zmogljivosti._NEWLINE_Na referendumu leta 1992 je 64\xc2\xa0% \xc5\xa1vicarskih volivcev potrdilo projekt AlpTransit, gradnja predora se je za\xc4\x8dela leta 1996._NEWLINE_Projekt baznega predora je sestavljen iz dveh enotirnih predorskih cevi. To je del projekta AlpTransit, znanega tudi kot nova \xc5\xbeelezni\xc5\xa1ka povezava preko Alp (New Railway Link through the Alps - NRLA), ki vklju\xc4\x8duje bazni predor L\xc3\xb6tschberg med kantonoma Bern in Valais ter bazni predor Ceneri v gradnji (predvidoma odprt konec leta 2019) na jugu. Nova smer le\xc5\xbei pod staro \xc5\xbeelezni\xc5\xa1ko progo Gotthard, ki se ovija preko masiva Saint Gotthard in je bila odprta leta 1882 ter deluje s polno zmogljivostjo in omogo\xc4\x8da neposredno pot potni\xc5\xa1kim in te\xc5\xbekim tovornim vlakom._NEWLINE_Izkop v vzhodnem predoru (preboj) je bil zaklju\xc4\x8den 15. oktobra 2010 s slovesnostjo, ki je bila predvajana v \xc5\xbeivo na \xc5\xa1vicarski televiziji, v zahodnem predoru pa 23. marca 2011. AlpTransit Gotthard Ltd. bo izro\xc4\x8dil predor \xc5\xa0vicarskim zveznim \xc5\xbeeleznicam (SBB) v obratovanje decembra 2016. Skupni stro\xc5\xa1ki projekta bodo zna\xc5\xa1ali 9,8 milijarde \xc5\xa1vicarskih frankov ali 10,3 milijarde dolarjev._NEWLINE_Portala se nahajata v bli\xc5\xbeini vasi Erstfeld, Uri in Bodio, Ticino. V bli\xc5\xbeini sta tudi oba obstoje\xc4\x8da gotthardska predora: od leta 1882 \xc5\xbeelezni\xc5\xa1ki predor Gotthard in od leta 1980 cestni predor Gotthard. Bazni predor prere\xc5\xbee masiv Gotthard okoli 600 m ni\xc5\xbeje od obstoje\xc4\x8dega \xc5\xbeelezni\xc5\xa1kega predora, ki ima portal na nadmorski vi\xc5\xa1ini 1100 m.\n_START_SECTION_\n\xc5\xbdelezni\xc5\xa1ka tehnika\n_START_PARAGRAPH_\nV predoru je vgrajenih 228 km \xc5\xbeelezni\xc5\xa1kih tirov in 190.000 betonskih pragov na gramozno posteljico._NEWLINE_Posebne zahteve veljajo tudi za vozno tehniko. Prvi\xc4\x8d v Evropi morajo delovati v baznih predorih Ceneri in Gotthard tovorni vlaki in vlaki za visoke hitrosti do 250 km/h v enotirnem predoru za me\xc5\xa1ani promet, ki porabi do 2.300 A toka. Zato mora imeti jeklena vrv pribli\xc5\xbeno 500 mm\xc2\xb2 preseka. Za ta namen je bil tip konstrukcije vozne mre\xc5\xbee R250 GBT posebej zasnovan. Poleg tega je bilo treba za napajanje in prenos polo\xc5\xbeiti 3731 km kablov._NEWLINE_Obseg in zahteve \xc5\xbeelezni\xc5\xa1kih in\xc5\xbeenirskih storitev so bile dolo\xc4\x8dene leta 2005. Pogodba z obsegom 1.690.000.000 CHF je bila podpisana 4. maja 2007. Za nadzorni center je bilo odkupljeno 7 ha veliko zemlji\xc5\xa1\xc4\x8de ju\xc5\xbeno od Biasca. Vgradnja elektrostrojne opreme za ju\xc5\xbeni portal se je za\xc4\x8dela maja 2010, za severni v Erstfeldu pa septembra 2011.\n_START_SECTION_\nObratovanje\n_START_PARAGRAPH_\nBazni predor je za\xc4\x8del s poskusnim obratovanjem na posameznih odsekih in v skladu z na\xc4\x8drtovanim potekom v januarju 2014 in je trajal ve\xc4\x8d mesecev. Za promet so ga odprli leta 2016.'